《尚阳堡即事口号二首 其二》
清代·季开生

五云长绕旧皇畿，万里孤臣寄翠微。极塞有山皆北向，重边无水不西归。

鸡鸣梦讶参朝晚，乌哺心伤进膳违。宁惜茕茕沙雁影，阳回未得入关飞。

作者简介：（1627—1659）清江南泰兴人，字天中，号冠月。顺治六年进士，官给事中，以直言著称。顺治十二年，以谏买扬州女子，几遭极刑，戍尚阳堡。在戍所被光棍殴死，官司不问。工画，自幼喜摹仿宋元名迹。亦工诗，有《戆臣诗稿》。